user
Luggooyada Aragtaye Liibaanta Ma Daristeen
Xalqadii 13aad?


assistant
Luggooyada Aragtaye Liibaanta Ma Daristeen

Xalqadii 13aad
______________________________________________

Sheekadu waxa ay inoo maraysay, anigu ragganimada waxa aan u aqaan ama nin rag ah ninka ku tilmaamaa, marka uu dantiisa garanayo oo ka adag yahay, cilmigiisa iyo garaadkiisana kobcinayo, dadkana ku dhex jiro oo uu karti, ficil, xoog, fikir iyo taloba ku darsanayo, marka uu ka dhex muuqdo ee uu haldoor ugu suntan yahay bulshada, wixii Eebbe ina farayna aanu baal maraynee, sharciga iyo xadhiga Ilaahayba haysto.

Masuuliyadda reerkiisa iyo t qoyskiisana uu ka soo baxayo, ceeb maaha in ninka ragga ahi jeebku ciilo, se waxa doqoniino ah in aanu damiir iyo dadnimoba lahayn oo uu iamoogan yahayba. Ragganimoy xaal qaado ayaan marar dhahaa, marka aan arko in nin walba lagu sheegayo oo la leeyahay waa rag kaasi.

Ta nimanka ragganimo ayaa loo bixiyay, dumarka se tooda maxaa la dhahaa ayaan marar badan is weyddiiyaa illaa haddana jawaab uma helin.

Hoodaay yaanan war kugu daaline, imminka dadku waa ku odhanayaan nin baa qaba, se meel uu igu qabo garan mayside, waanad is weyddiinaysaa. Carruurtayda ayuun baan aayahooda iyo mustaqbalkooda danbe u shaqaystaa, insha Allah iyaga ayaa i anfici doona.

Inta badan waxa aan aad uga werweraa carruurtayda iyo mustaqbalkooda, waxa aan ka baqaa in aan wax u waayo, oo ay darbi-jiif iga noqdaan, walow aan taa kaga niyadqabowsado in ay i maqlaan oo ii dhaga nugul yihiin, haddana marka waxbarashada laga soo caydhiyo waa u halis. Waxa aan ka werweraa in qaybtood gaajo darteed xaalad caafimaad ula soo daristo, majo dhuubdhuubnaantooda marka aad aragto waad ka nixi lahayd, M.C.H.kii na siin jiray nafaqada carruurtana kaadhkiina waqtigiisu wuu dhamaaday buu na yidhi, markii hore waaba iskaga ladnayn oo carruurta shuuro iyo gallay baanba uga soo qaadi jiray, hadda tiina waa taasoo lama hayo.

Aniga dhawr jeer baa dhiig la'aan la igu sheegay, daawooyin badan oo kala nooca oo amateedka ahna waa la iisoo qoray, haddana weli sidii baan ahay, naftaydaba ma xasuusto mararka qaar waxa laga yaabaa in aan maalinta dhan afkayga waxba saarin, biyo cadna Alle haka dhigee.

Maanta waxa aan kuugu socdaa talo iyo dhakhtarba, habeenkii hurdo fiican ma seexdo, amateedkiina wuu iga xirmay, marar badan ayaan werweraa, niyadjab iyo dareeno xun ayaa gudahayga ka guuxa. 

Markii ay halkaa marinayso sheekada Hoodi, waxa ay i weyddiisay su'aal ah, "Qofka nolosha noocaas ah ku jira, maxaad kula talin lahayd?"

Aniga: Hoodaay adaa iiga cilmi badan malaha arriintaas, laba talisaye waxaad kula talisay aniga ii sheeg.
Hoodo: "Haa la taliyay oo dawooyin xaaladeeda caafimaad wax u tarayana bilaash ayaan ku siiyay. Anigu sideedaba waan iska jeclahay in aan bulshada caawiyo, oo inta badan mihnadan caafimaadka ee aan bartay ujeedkaygu lacag ku ururso maaha, balse waa bulshada ku anfac."
Aniga: waa run, ma qurux badna in aad noqoto calooshiisa la ciyaar tiisa uun ka fakaraya, way qurux badan tahay in aad dadkaaga la dareen ahaato.
Hoodo: "Sheeko dheer ayaan kuu galee, Maxamedoow iga raalli ahaw. Ujeedkaygu waxa uu ahaa in aan kuu sheego duruufaha qoysas badani ku nool yihiin, nolosha hooyooyin badani la daalaa-dhacayaan ee raggu kaalintoodii gabeen. Waxa se Ilaahay loogu mahadnaqo ah in dumar badani maanta waxbartaan." 
Aniga: Wacyigii bulshadeena ayaa isa soo beddelaya, waxana aynu soo fahmaynaa in bulshadu aanay la noolaan jahli, si ay nolosha ula jaanqaadano ay u baahan tahay fahamka iyo aqoonta waqtigaa la joogo.

Hoodo:"Alla, alla waa xilli danbe Maxamedoow, saacado ayaan wada hadlayn shaw, aniga waxaasi daqiiqado ayay ila ahaayeene kawarran."
Aniga: Haa way dhacdaa, sheekadaa inala dheeratay.
Hoodo: "Haye walaalo, habeen wanaagsan insha Allah waan isla soo xidhiidhaynaa."
Aniga: Haye walaalo, garabkaaga.

Markii aan sidaa taleefanka ukala dhignayba, waxa la isoo hor mariyay hummaaggeedii iyo quruxdii wajigeeda, waxa aan noqday sida qof ay hortaagan tahay oo ka jeesan la', marba hadal yar oo ay itidhi ayaan xasuusanayaa, markaasaan saacado faaqidayaa oo falanqaynayaa, waxa aan galay xaalad aan kaligay isla sheekaysanayo, isu qoslayo iskuna qoslayo, jawiguna aanu iga qasnayn, wax hurdo ahina aanay i hayn. Waxa aan maqlayaa ma eeddaankii baa? 

Mise waa dhagahayga! Aniga oo sidii usoo jeeda, xasuusona iska dhex dabaalanaya ayaa suxuurtii la gaadhay, waxan is idhi cabbaar bal is duuduub illaa inta la soo kaakacayo, hase yeeshee waan isku kari waayay, labo indhoodna waan isu keeni waayay. Markii aan labo indhood isu keeni waayay ayaan iska kacay, dadkii oo aan suxuuran ayaan ka hor suxuurtay, kadibna inta aan iska waysaystay ayaan xaggii misaajidka u kacay.


Markii aan salaaddii tukaday, ayaan is idhi misaajidka xaggiisa danbe bal cabbaar jirjirka u seexo, saa way igaga tagtay oo waxa aan galay hurdo macaan, qoladii misaajidkuna ima kicine intay albaabadii iyo daaqadihii xidheen ayay iska tageen.

Waxaan halkii jiifoba salaaddii duhur baa iigu soo gashay, eeddaankii wax yar ka hor ayaa inan isoo dul istaagay si uu ii kiciyo, "Walaal ka kac meesha waa salaaddii duhure, kac soo weysayso oo tuko." Ayuu i yidhi, nin saqdho ku jiraa miyuu maqlayaa hadalkaas, illaa uu gacanta i taabsiiyay ma kicin.

Inta aan soo booday ayaan ku idhi, hee maxaa dhacay! Markaasuu iyidhi, "Waa salaaddii duhure meesha ka kac." Ma xilligan baa duhura, malaha ma dhowa shiikh ayaan ugu hawaabay."Mayee way taagan tahaye meesha ka kac walaal." Buu i yidhi.

Inta aan kacay ayaan suulli iyo weyso iska doontay, kadibna inta aan tukaday baan xaafaddii isku sii daayay. Walow ay tahay Ramadaan oo badi xilliyadan uu dhaqdhaqaaqu yar yahay, haddana xaafaddii oo aan la isku iman weli ayaan tagay, anoon hareerahaba eegin ayaan qolkayga toos u tagay, sariirtaydiina isku kala bixiyay. 

Cabbaar kadib ayaan isku qabtay in aan buug akhriyo iyo in aan iska dhaafo oo mar labaad ku celiyo hurdada, caawa yaa kuu seexanaya ayaa haddana niyadda igaga soo dhacday.

Saw caawa Hoodi kuuma joogto, saw iyadu kuu sheekayn mayso, saw iyadu waqti kula qaadan mayso, ma inaad ku lulooto ayaad rabtaa, saw in aad iminka sii seexato maaha.
Buugga iyo Hooda waa iyama tolow? Oo ma laba la isbarnardhigi karaa, intay doonto Hoodaa kuu fiicane! Sidee iigu fiican tahay? Naftaada saw ma maaweelinayso, saw waqti qurux badan iyo waayo-aragnimo kaagama sheekaynaysi, saw waxay naftu jeceshahay oo aany ka daalayn dhagaysiga codkeeda maaha, buugga cabbaar markii aad akhrisaaba indhuhu kugu xanuunayaan, maandhow ha is indha xanuujin oo ha is Hooda seejin.
Naftaydii ayaa sidaa iskula hadlaysa, iyadaa isa su'aalaysa, haddana isu jawaabaysa.

Marar badan waxa aan isweyddiiyaa labada qolo ee igu dhex loolanta qolada aan anigu ahay, ma ta awoodda badan mise ta laga awoodda badan yahay! Hadda labadan qolo tii ilahaud seexo ayaa awood badataye, tolow ma iyadaan ahay mise ta kale laga roonaaday!